Kulturminister Joy Mogensen (S) måtte onsdag forsvare regeringens ageren i sagen om lukningen af Radio24syv. Her måtte hun undskylde og beklage flere dele af processen.

Samrådet i Folketinget var indkaldt efter flere måneders mediedækning af problemer med det såkaldte DAB-udbud, som i efteråret til stor overraskelse for mange blev vundet af opkomlingen Radio Loud på bekostning af blandt andet Radio24syv, som havde sendt taleradio gennem otte år.

Berlingske har blandt andet afdækket en lang række problematiske forhold som regnefejl og problemer med proceduren. Senest er det blevet afdækket, hvordan nævnet tilsyneladende arbejdede så hurtigt, at de brød med en central bekendtgørelse på området. Og hvordan det ellers uafhængige Radio- og TV-nævnet på ét enkelt møde stort set bare godkendte en indstilling, som allerede var udarbejdet af embedsværket.

Det fik eksperter til at udtale, at det »reelt var embedsmænd, der udnævnte Radio Loud som vinder«.

Gennem et to en halv timer langt samråd gik et stort flertal af partierne hårdt til Joy Mogensen. Ministeren var blandt andet i defensiven, fordi hun ikke åbnede op og redegjorde for dialogen mellem nævnet og embedsværket – tilsyneladende, fordi Radio- og TV-nævnet ikke ønsker at dele oplysningerne med Folketinget. Dette skabte tydelige frustrationer hos ordførerne fra et stort flertal af partierne.

Morten Messerschmidt (DF) »Nævnet har bare været gummistempel for et inhabilt sekretariat.«

Jens Rohde fra Radikale Venstre sendte en advarsel til ministeren:

»Det er helt åbenlyst, at der er nogle ting, som graver nogle dybe kløfter i tilliden til hele systemet. Dér tror jeg, ministeren skal overveje, om hun vil være 100 procent loyal over for sit system, eller om hun rent faktisk vil lytte til flertallet i Folketinget, der ikke har tillid til det, der er foregået.«

Han tilføjede:

»Det ville jeg seriøst overveje som minister, hvis jeg sad i hendes position. Det er helt afgørende, at vi kommer til bunds i sagen.«

På den anden side forsvarede ministeren sig med, at hun skulle bevare armslængden til Radio- og TV-nævnet, og at hun ikke havde været til stede under dele af udbudsprocessen i efteråret på grund af orlov.

En bred koalition af medieordførere fra partierne på Christiansborg havde kritiske spørgsmål og bemærkninger med til samrådet. Her ses flere af de centrale politikere, som stillede spørgsmål til ministeren. Fra venstre side er det Morten Messerschmidt fra Dansk Folkeparti, Jens Rohde (R), Birgitte Bergmand (K), og Britt Bager (V). Fold sammen Læs mere Læs mere

»Når nu det bliver fremlagt, som om jeg sidder på hænderne og er ligeglad, så må jeg simpelthen sige, at det er ikke tilfældet. Det kan I simpelthen ikke være bekendt at tolke ud af det, jeg siger, og den måde jeg agerer på,« sagde Joy Mogensen blandt andet.

Men den forklaring accepterede Jens Rohde ikke:.

»Det kan ikke nytte noget, at det bliver følelsesmæssigt angående, hvad vi kan være bekendt og ikke være bekendt. Hold op med det der pjat! Ministeren er minister og med det følger et ansvar. Et af de vigtigste ansvar er, at man svarer på de spørgsmål, som Folketinget stiller, og når man ikke svarer på dem, så bliver man selvfølgelig mødt med en vis skepsis og en vis kritik,« sagde Jens Rohde.

Joy Mogensen konkluderede, at hun var blevet »klogere på samrådet«, og nu vil hun gå tilbage til Radio- og TV-nævnet og endnu en gang bede om at få udleveret oplysningerne vedrørende dialogen mellem nævnet og embedsværket.

Der er formentligt også et lukket samråd på vej om sagen, ligesom ministeren erklærede sig parat til at lade mulige habilitetsproblemer undersøge af ombudsmanden.

Ordførerne spurgte kritisk ind til, om ikke embedsværket i Slots- og Kulturstyrelsen var inhabile som sekretariat for nævnet, når Nationalmuseet er en del af partnerkredsen bag Radio Loud og blandt andet vil blive betalt for at levere indhold til radioen.

Både Nationalmuseet og styrelsen hører under Kulturministeriet og refererer således til kulturministeren. Slots- og Kulturstyrelsen har endda i enkelte tilfælde en række opgaver som relaterer sig til Nationalmuseet.

Morten Messerschmidt ville gerne have en redegørelse for hele aspektet om habilitet – herunder hvornår man foretog vurderingen vedrørende habilitet:

»Nævnet har bare været gummistempel for et inhabilt sekretariat,« konkluderede han.

Her forlader kulturminister Joy Mogensen (S) et åbent samråd i Folketinget vedrørende lukningen af Radio24syv. Ministeren smilede på vej ud ad døren, men blev kritiseret under samrådet og måtte undskylde og beklage dele af af processen. Fold sammen Læs mere Læs mere

Kulturminister Joy Mogensen oplyste, at hun ikke havde foretaget nogen vurdering angående inhabilitet, da man udlagde processen for udbuddet.

»Jeg vil gerne beklage, at jeg ikke gik nærmere ind i det med habilitet, fordi det ville have givet mig bedre mulighed for at svare nu. Men min tilgang var faktisk at holde mig så langt væk som muligt for at undgå spekulationer om politisk indblanding,« forklarede hun.

Flere ordførere kritiserede, at sagen tilsyneladende ikke kan gå om, fordi det uafhængige Radio- og TV-nævnet selv vurderer, at der ikke er sket fejl i processen, som berettiger en omgørelse af beslutningen. Det skyldes, at udbuddet vedrørende DAB-kanalen ikke hører under udbudsloven, og derfor er der ikke umiddelbart nogen klageinstans, hvorefter sagen skal afgøres i retten.

Christian Scherfig er advokat og partner i advokatfirmaet Lundgrens og tidligere formand for Radio- og TV-nævnet fra 2004 til udgangen af 2012. Han har kritiseret det nuværende nævn for at amputere armslængden i forløbet om lukningen af Radio24syv. Fold sammen Læs mere Læs mere

Ministeren erkendte, at hun var blevet oplyst om dette allerede i sommer.

»Jeg skal være den første til at undskylde, at jeg ikke fik gjort det tydeligt over for ordførerne,« sagde ministeren.

»Set i bagklogskabens klare lys, så synes jeg, at udbudsreglerne ville have været bedre,« fortsatte hun.

Et af de mest udskældte aspekter angående DAB-udbuddet er, at et centralt nøgletal for vurderingen af bydernes økonomiske ramme først blev fastsat i sidste øjeblik og på selve dagen, hvor udbuddet blev afgjort. Kritikken skyldes, at det gjorde det muligt at regne baglæns, da nævnet skulle give point til bydernes økonomiske ramme.

Joy Mogensen var tilsyneladende ikke bekendt med denne problemstilling, hvilket overraskede medieordførere.

Venstres medieordfører, Britt Bager, gjorde ministeren opmærksom på, at det spørgsmål var en »central del af samrådet«.

»Det er et udbud til en kvart milliard skattekroner, og jeg er faktisk rystet over, at ministeren ikke er bedre inde i ansøgningsproceduren,« sagde Britt Bager.